মেট্রিক উপসর্গ
মেট্রিক উপসর্গ একধরনের উপসর্গ যা কোনো পরিমাপের মৌলিক এককের আগে যুক্ত হয়ে এককের গুণিতককে চিহ্নিত করে। বর্তমানের সমস্ত মেট্রিক উপসর্গ দশমিক পদ্ধতি অনুসরণ করে। প্রত্যেক উপসর্গের আলাদা চিহ্ন বর্তমান যা যেকোনো এককের চিহ্নের আগে যোগ করা যায়। উদাহরণস্বরূপ, কিলো- উপসর্গকে গ্রাম এককের সঙ্গে যুক্ত করলে এটি গ্রামকে ১,০০০ দিয়ে গুণ বোঝায়, সুতরাং এক কিলোগ্রাম সমান ১,০০০ গ্রাম। একইভাবে, মিলি- উপসর্গকে মিটার এককের সঙ্গে যুক্ত করলে এক মিটারকে ১,০০০ দিয়ে ভাগ বোঝায়, সুতরাং এক মিলিমিটার সমান ১⁄১,০০০ মিটার। দশমিক গুণিতক উপসর্গগুলি সমস্ত প্রকারের মেট্রিক পদ্ধতির এক বৈশিষ্ট্য, এবং এদের মধ্যে ৬টি উপসর্গ ১৭৯০-এর দশকে মেট্রিক ব্যবস্থার সূচনার সময়কার। মেট্রিক নয় এমন এককের জন্যও এই মেট্রিক উপসর্গগুলি ব্যবহার করা হয়। এসআই উপসর্গ হচ্ছে আন্তর্জাতিক একক পদ্ধতিতে (এসআই) ব্যবহার করার জন্য ১৯৬০ থেকে ২০২২-এর বিভিন্ন প্রস্তাবের মাধ্যমে আন্তর্জাতিক ওজন ও পরিমাপ ব্যুরো (বিআইপিএম) দ্বারা প্রমিত মেট্রিক উপসর্গ।